Pahavwi awayg farisew ayge.
Giw Nikodemus.
Ig pahavwi gaytakis hiyeg judeyenevwi giwewkistenkis.
Pahay hawkri tiyegem ig tivik danuhpene git Kiyavwiye Jesus.
Ig danuh atere,
ig awna git:
— Kiyavwiye,
usuh hiyakni ku Kiyavwiye Uhokri awahkispi adahan ukannuhten.
Yuma pahavwinema awayg hiya akehka akebi ini annut ku pariye pis keh.
Wake pis ka gikakma Kiyavwiye Uhokri,
pis ka hiyakam nikehka.
Igme Kiyavwiye Jesus kaytwa giwn:
— Ku pahavwi ka wayvuka nukunewa akiw,
ig ka hiya igma kawih Uhokri gikumadukan.
Ihanaba inakni nuwnuh.
Henewatbaki in.
Igme Nikodemus kaytwa giwn:
— Mmahpaki ig pahavwi wayvuka akiw,
ig ku kiyavwip?
Ig ka hiya igma diyuh gutunrikut ginag akiw adahan eg sarayhgi amadgat wayk akiw.
Igme Kiyavwiye Jesus awna:
— Amawka ku madikte hiyeg gitipkis wayvuka giwntak Uhokri Gitip.
Gitip kewa un dehetnikibe ku pariye keh igkis aymuhwa.
Ku samah bakimni wayvuka amadga inin abetimpi giwnra hawata utip in wayvuka abetimpi ini un giwntak Kiyavwiye Uhokri.
Ihanaba inakni nuwnuh.
Henewatbaki in.
Ku pariye wayvuka ariwntak amadgaya inin in amadgayawa inin.
Inme utip in wayvuka akiw giwntak Uhokri Gitip.
Ka muwaka wakaymni adahan ku samah nah awna pit adahan hiyeg gitipkis wayvuka nukunewa akiw.
Nah akkite pit abektey akak ke maygbe.
Mayg he mpiyevyenen.
Hiyeg timapni heneme igkis ka hiyak ku kitak in humaw.
Ine igkis kawnata hiyak ku kitwiye in mpiye.
Hawata ig Uhokri Gitip keh hiyeg gitipkis wayvuka igkis ka hiyak ku samah.
Ig Nikodemus timapni hene,
ig awna:
— Mmah adawnhan inakni?
Igme Kiyavwiye Jesus kaytwa giwn:
— Pis hiyeg izhaewyenevwi gikannuhtenkis amin Kiyavwiye Uhokri giwn.
Mmah pis ka pukuha inakni nuwnuh?
Usuh kinetihwa amin ku pariye usuh hiyak.
Usuh ekkene ku pariye usuh hiyap.
Ihanabay inakni nuwnuh.
Henewatbaki in.
Yisme judeyenevwi giwewkistenkis yis ka amevekere wownuh.
Nah kuwis kinetihwa yit amin ku pariye mpiya ay amadga inin heneme yis ka iha nuwnuh.
Ku nah kinetihwa amin ku pariye mpiya aynte inurik,
yis kawnata iha nuwnhunek.
Yumahte hiyeg wagehne inurikut adahan ig diyuh akkamnihni gitkis hiyeg amedgenevwi inin.
Nahnewa akkamnihni gitkis hiyeg mmanawa Nah,
ku pariye wageswe awayg amadgaya inin,
nah ayta inuriktak,
nah inurikyene.
— Minikwak amekene Moís aynte amadga amatap.
Ayge ig kehe pahavwi kaybune gahehpak akak kuwiwra.
Ig mawihpin inut amin pahat ah,
adahan gihiyegavu iveg atere kahadbe igkis makniw ariw ku samah igkis kagahptepka gavit kaybune.
Nah,
ku pariye wageswe awayg amadgaya inin,
amawka ku nah hawata ikepkanek aynte inut amin pahat ah.
Kahadbe ku pariye hiyeg kamaxwevye nuvitit igkis ka biyuk giw Kiyavwiye Uhokri,
heneme igkis aymuhwa gimun Kiyavwiye Uhokri adahan avanenekwa.
Henewatbaki ig Kiyavwiye Jesus awna.
Mmanawa Kiyavwiye Uhokri batek gikakkis madikte hiyeg mpinevevye.
Inneki keh ig ike nernewa gikamkayh adahan ku pariye hiyeg kamaxwevye givitit,
ig ka biyuk giw Kiyavwiye Uhokri,
heneme ig aymuhwa gimun Kiyavwiye Uhokri adahan avanenekwa.
Ig Kiyavwiye Uhokri awahkis gikamkayh atan kawki adahan gisayreptenkisma hiyeg,
heneme adahan gamnihtenkis.
Nikwe ku pariye hiyeg kamaxwenevwi givitit gikamkayh,
igkis ka sarayhpiknema hanpa arimkanit biyukwiki.
Igkisme ku pariye kane kamaxwa givitit gikamkayh,
igkis kuwis ikaksaka adahanikwa biyukwiki mmanawa igkis ka kamaxwa givitit nernewa gikamkayh Kiyavwiye Uhokri.
Ig gikamkayh ayta uguhpiye hiyeg gihiyekemnikis adahan igkis hiyak givathawnikis.
Heneme hiyeg ka muwaka ig uguh gihiyekemnikis.
Igkis ka muwaka givathawnikis akkaka gitkis.
Igkis pi muwakate gihiyekemnikis misakwa ke wotbe abet amisnavyebe mmanawa gikehnikis ka kabay.
Ayge nikwe igkis ivukavepkanek hanpa arimkanit biyukwiki ku kiney amisnavye mitibetnene.
Hiyeg taraksavye kawnata batek akak kabutniki amadgaya inin.
Igkis ka peskere abetit kabutniki mmanawa igkis ka muwaka gitaraksankis hiyakan.
Heneme ku pariye hiyeg kibeyne hiyeg ig ka marakwa givit.
Ig pes abetit kabutniki adahan gikehni hiyakan mmanawa ignewa Kiyavwiye Uhokri keh ig humaw kibeyne hiyeg.